Vendsyssel Elite Badminton vandt torsdag aften det danske mesterskab i badminton for hold for første gang i klubbens historie.

Vendsyssel Elite Badminton skrev torsdag aften historie, da klubben vandt sit første danske mesterskab nogensinde. Det er ikke lykkedes en jysk klub at vinde det danske holdmesterskab i badminton siden 1988, hvor Aalborg Triton blev danske mestre. Men med en sejr i en ren jysk finale mod Højbjerg fra det sydlige Aarhus sørgede Vendsyssel for, at DM-pokalen skal til Jylland. - Det er stort. Vi har kæmpet for det i mange år, siger Allan Kolbro Nielsen, der er cheftræner i Vendsyssel Elite Badminton. - Det er en fed følelse, og jeg er glad på hele Vendsyssels og alle i klubbens vegne, siger Vendsyssel-spilleren Victor Svendsen. Se interviewet med Victor Svendsen her: Hollandsk duo sikrede god start Finalen blev spillet i Brøndby Hallen, og her kunne publikum se Vendsyssel Elite Badminton komme bedst fra start. Hollænderne Debora Jille og Robin Tabeling vandt mixeddoublekampen mod Rikke Søby Hansen og Mads Vestergaard og bragte det nordjyske hold foran med 1-0. På den anden bane spillede Vendsyssel-spillerne Cheryl Seinen og Mathias Christiansen en tæt mixeddoublekamp mod Højbjerg-makkerparret  Selena Piek og Anders Skaarup Rasmussen. Piek og Skaarup vandt første sæt med 21-17, men Seinen og Christiansen kom stærkt tilbage og vandt med samme cifre i andet sæt. I tredje og afgørende sæt var Vendsyssel-duoen længe foran, men det blev Piek og Skaarup, der vandt sættet 21-16 og sikrede en Højbjerg-udligning til 1-1. Det var en streg i regningen for Vendsyssel Elite Badminton, at hjørringensiske Victor Svendsen tabte stort til veteranen Hans-Kristian Vittinghus i den ene herresinglekamp. Unge Magnus Johannesen fra Brønderslev fik dog bragt balance i regnskabet, da han besejrede Karan Rajan Rajarajan med sætcifrene 21-16, 22-20. Vendsyssel trak fra I damesingle bragte skotske Kirsty Gilmour igen Vendsyssel foran i den samlede holdkamp, da hun vandt over Højbjergs Line Kjærsfeldt. Vendsyssel-spilleren vandt med 23-21 i et tæt første sæt, mens hun i andet sæt trak fra til sidst og vandt 21-10. Vendsyssels amerikaner Beiwen Zhang kom skidt fra start mod stortalentet Amalie Schulz Terp-Nielsen, men fik svaret igen og sejrede med 21-12 i første sæt. Højbjerg-spilleren holdt dog spændingen ved lige, da hun vandt andet sæt med 21-18 og fremtvang et tredje og afgørende sæt. På banen ved siden af vandt Debora Jille og Cheryl Seinen uden større besvær over Selena Piek og Rikke Søby Hansen med 21-9, 21-17. Dermed førte den nordjyske klub 4-2 og skulle blot vinde en kamp mere for at sikre sig den samlede sejr og DM-guldet. Amerikaner sikrede guldet Den sejr sikrede Beiwen Zhang få minutter senere, da hun i slutningen af tredje sæt kom stærkt tilbage og vandt med 21-18. Jublen kunne dermed bryde løs blandt Vendsyssels spillere, stab og medrejsende fans. DM-guldet blev endelig sikret, efter at klubben de seneste fem sæsoner er blevet slået ud i semifinalen. Vendsyssel Elite Badminton fejrede 20-års jubilæum tidligere i denne uge, og nu kan klubben så fejre sit første danske mesterskab. - Den er fin, sagde Vendsyssel-spilleren Magnus Johannesen om guldmedaljen, da han havde fået den om halsen. - Det er rigtig rart at stå med den. Det er det, vi havde håbet på, så det er superfedt.